Diari Oficial de la Generalitat Valenciana


Sumari del DOGV 9208, del 04-11-2021 (2021/10248)

RESOLUCIÓ de 26 d'octubre de 2021, de la Conselleria de Justícia, Interior i Administració Pública, per la qual es disposa l'execució de la decisió dictada en el recurs d'alçada interposat, relativa a la convocatòria 42/16, de proves selectives d'accés a l'escala APF-01-01, subalterna, torn lliure general i torn de persones amb diversitat funcional. Expedient 21/168.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9208

Data del DOGV
:   04-11-2021

Secció del DOGV
:   II. AUTORITATS I PERSONAL - C) ALTRES ASSUMPTES

Número del document
:   2021/10343


Data del document
:   26-10-2021

Organisme emissor
:   Conselleria de Justícia, Interior i Administració Pública

Tipus de document
:   Resolució

Anàlisi jurídica

 Descriptors 

:   * Conselleria de Justícia, Interior i Administració Pública

RESOLUCIÓ de 26 d'octubre de 2021, de la Conselleria de Justícia, Interior i Administració Pública, per la qual es disposa l'execució de la decisió dictada en el recurs d'alçada interposat, relativa a la convocatòria 42/16, de proves selectives d'accés a l'escala APF-01-01, subalterna, torn lliure general i torn de persones amb diversitat funcional. Expedient 21/168. [2021/10051]  
Per l'Ordre 1/2019, de 10 de gener, de la Conselleria de Justícia, Administració Pública, Reformes Democràtiques i Llibertats Públiques, es van convocar proves selectives d'accés a l'escala APF-01-01, subalterna, torn lliure general i torn de persones amb diversitat funcional, convocatòria 42/16, corresponent a l'oferta pública d'ocupació de 2016, per al personal de l'Administració de la Generalitat (DOGV 8465, 16.11.2019).  
Per l'Acord de 3 de febrer de 2020, de l'òrgan tècnic de selecció, es va disposar la publicació de la relació definitiva de persones aspirants aprovades de la convocatòria esmentada.  
Disconforme amb el contingut de l'anterior acord, l'aspirant José María López López va interposar, davant de l'òrgan convocant, un recurs d'alçada.  
El recurrent argumentava que, encara que en principi havia concorregut en el procediment selectiu pel torn lliure, comptava amb una resolució (dictada abans de la conclusió de la convocatòria) que li reconeixia un grau de discapacitat que l'habilitava per a participar pel torn de diversitat funcional, a causa del caràcter retroactiu del certificat d'avaluació que havia declarat, en compliment de la normativa vigent, el reconeixement del seu grau de discapacitat.  
El recurs va ser estimat per la Resolució de 7 d'octubre de 2021, de la consellera de Justícia, Interior i Administració Pública, a la vista de la normativa específica d'aplicació (singularment, el Reial decret 1971/1999, de 23 de desembre) i de la jurisprudència que la interpreta.  
Sostenen, en efecte, els tribunals superiors de Justícia i reitera categòricament el Tribunal Suprem que «el Reial decret 1971/1999, de 23 de desembre, de procediment per al reconeixement, declaració i qualificació del grau de discapacitat, quan disposa que el reconeixement del grau de minusvalidesa s'entendrà produït des de la data de sol·licitud (art. 10.2), incorpora un precepte la literalitat del qual és claríssima i la legalitat del qual no pot admetre cap dubte, fins i tot si se'l posa en connexió amb el que preceptua l'art. 39.3 de la Llei 39/2015, d'1 d'octubre, del procediment administratiu comú de les administracions públiques».  
  
La doctrina jurisprudencial és, doncs, absolutament rigorosa en determinar que la concreta data d'efectes de la declaració de discapacitat és la de presentació de la sol·licitud, cosa que significa que aquella no pot arribar a la d'aparició de la patologia causant -atés que es requereix la tramitació d'un procediment-, ni tampoc demorar-se fins a la d'emissió formal del certificat que la reconeix -que necessàriament haurà de ser posterior- (STSJC, Sala Social, de 22 d'abril de 2015 -recurs de suplicació 458/2015-; STSJCV, Sala Social, de 28 de febrer de 2019 -recurs de suplicació 228/2018-; SSTS, Sala Quarta, 201/2021, de 16 de febrer, FJ. 4, -recurs de cassació per a unificació de doctrina 2378/2019-; 887/2017, de 15 de novembre, FJ.3, -recurs de cassació per a unificació de doctrina 2891/2015-, etc.).  
  
Aplicant l'anterior doctrina al cas debatut, la resolució del recurs reconeix el dret del recurrent a participar en la convocatòria 42/16 pel torn de diversitat funcional i declara que la puntuació final que ha obtingut en el concurs oposició és de 85,50 punts.  
Atesa la resolució del recurs d'alçada interposat per José María López López, vistos els pronunciaments continguts en les decisions dels tribunals superiors de Justícia, així com la doctrina unificada del Tribunal Suprem en la matèria, i de conformitat amb la proposta de la Direcció General de Funció Pública, resolc:  
  
Primer  
Declarar que l'aspirant 5112 José María López López supera, amb la qualificació final de 85,50 punts, les proves selectives de la convocatòria 42/16 d'accés a l'escala APF-01-01, subalterna, pel contingent de reserva per a persones amb diversitat funcional.  
  
Segon  
L'aspirant proposat haurà de presentar en el termini de vint dies hàbils comptats des de l'endemà de la publicació d'aquesta resolució en el Diari Oficial de la Generalitat Valenciana, davant la Direcció General de Funció Pública, la documentació que pertoque a fi d'acreditar que compleix tots i cadascun dels requisits exigits en la convocatòria. La documentació exigida s'estableix en la base 10 de la convocatòria, que es reprodueix a continuació:  
«(...)  
1. Fotocòpia compulsada del DNI o NIE.  
2. Declaració jurada de no haver sigut separada o separat, o haver-se revocat el seu nomenament com a personal funcionari interí, amb caràcter ferm mitjançant procediment disciplinari de cap administració pública o òrgan constitucional o estatutari, ni trobar-se inhabilitada o inhabilitat per sentència ferma per a l'exercici de qualssevol funcions públiques o d'aquelles pròpies del cos, agrupació professional o escala objecte de la convocatòria. En el cas del personal laboral, no trobar-se inhabilitat per sentència ferma o a conseqüència d'haver sigut acomiadat disciplinàriament de manera procedent, per a exercir funcions similars a les pròpies de la categoria professional a la qual es pretén accedir. Si es tracta de persones nacionals d'altres estats, no trobar-se inhabilitades o en situació equivalent ni haver sigut sotmeses a sanció disciplinària o equivalent que impedisca en els mateixos termes en el seu estat l'accés a l'ocupació pública.  
3. Certificat mèdic acreditatiu de posseir la capacitat física i psíquica necessària per a l'exercici de les funcions dels llocs de treball oferits.  
  
4. Segons el preceptuat en l'article 20 del Decret 3/2017, de 13 de gener, pel qual s'aprova el Reglament de selecció, provisió de llocs de treball i mobilitat del personal de la funció pública valenciana, els qui superen les proves selectives acreditaran els seus coneixements orals de valencià o A2, mitjançant el certificat expedit o homologat per la Junta Qualificadora de Coneixements de Valencià. El personal que no puga acreditar aquests coneixements haurà de realitzar l'exercici específic que es convoque i, en cas de no superar-lo, assistir als cursos de perfeccionament que a aquest efecte s'organitzen.  
5. Fotocòpia compulsada de la certificació de la conselleria competent o òrgans competents d'altres administracions públiques que acredite una discapacitat igual o superior al 33 %, així com l'informe de compatibilitat per a l'exercici de les tasques i funcions del lloc.»  
  
Tercer  
En cas de tindre la condició de personal funcionari o personal laboral al servei de l'Administració de la Generalitat, estarà exempt de justificar les condicions i requisits que ja tinga acreditats i inscrits en el Registre de Personal de la Direcció General de Funció Pública; únicament haurà de manifestar-ho per escrit davant la Direcció General de Funció Pública sense aportar la documentació corresponent.  
  
  
Quart  
Si, en el termini indicat i excepte casos de força major, no presentara la documentació acreditativa o d'aquesta es deduïra que manca d'algun dels requisits exigits, no podrà ser nomenat personal de la Generalitat, sense perjudici de la responsabilitat en què puga haver incorregut per falsedat en la seua sol·licitud de participació.  
  
València, 26 d'octubre de 2021.- La consellera de Justícia, Interior i Administració Pública: Gabriela Bravo Sanestanislao.